
Betegtájékoztató: Információk a beteg számára

Palbociclib Pharmascience 75 mg filmtabletta
Palbociclib Pharmascience 100 mg filmtabletta
Palbociclib Pharmascience 125 mg filmtabletta

palbociklib


Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
1. Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
1. Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. 
Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

0. Milyen típusú gyógyszer a Palbociclib Pharmascience 75 mg, 100 mg és 125 mg filmtabletta (a továbbiakban Palbociclib Pharmascience) és milyen betegségek esetén alkalmazható?
0. Tudnivalók a Palbociclib Pharmascience szedése előtt
3.	Hogyan kell szedni a Palbociclib Pharmascience-t?
4.	Lehetséges mellékhatások
5.	Hogyan kell a Palbociclib Pharmascience-t tárolni?
6.	A csomagolás tartalma és egyéb információk


1. Milyen típusú gyógyszer a Palbociclib Pharmascience és milyen betegségek esetén alkalmazható?

A Palbociclib Pharmascience egy daganatellenes gyógyszer, amelynek hatóanyaga a palbociklib.

A palbociklib a ciklinfüggő kináz 4 és 6 nevű fehérjét gátolja, amelyek a sejtek növekedését és osztódását szabályozzák. Ezeknek a fehérjéknek a gátlásával le lehet lassítani a daganatsejtek szaporodását, és így késleltetni lehet a rosszindulatú daganatos betegség rosszabbodását.

A Palbociclib Pharmascience bizonyos típusú (hormonreceptor-pozitív, humán epidermális növekedési faktor receptor 2-negatív) rosszindulatú emlődaganatos betegek kezelésére szolgál, amikor a betegség az eredeti daganaton kívül is terjed, és/vagy ráterjedt más szervekre is. A gyógyszert aromatázgátlóval vagy fulvesztranttal együtt alkalmazzák, amelyek a hormonális daganatellenes kezelés gyógyszerei.


1. Tudnivalók a Palbociclib Pharmascience szedése előtt

Ne szedje a Palbociclib Pharmascience-t:
· ha allergiás a palbociklibre vagy a gyógyszer (6. pontban felsorolt) egyéb összetevőjére.
· a közönséges orbáncfüvet tartalmazó készítmények (enyhe depresszió és szorongás kezelésére szolgáló gyógynövénykészítmények) alkalmazását kerülni kell, amíg Ön Palbociclib Pharmascience-t szed.

Figyelmeztetések és óvintézkedések
A Palbociclib Pharmascience szedése előtt beszéljen kezelőorvosával, gyógyszerészével vagy a gondozását végző egészségügyi szakemberrel.

A Palbociclib Pharmascience csökkentheti a fehérvérsejtek számát, és gyengítheti az immunrendszert. Ezért amíg Palbociclib Pharmascience-t szed, nagyobb lehet a kockázata annak, hogy fertőzést kap.

Tájékoztassa kezelőorvosát, gyógyszerészét vagy a gondozását végző egészségügyi szakembert, ha fertőzésre utaló jeleket vagy tüneteket tapasztal, például hidegrázást vagy lázat.

Önnél rendszeresen vérvizsgálatot fognak végezni a kezelés alatt, hogy ellenőrizzék, hatással van‑e a Palbociclib Pharmascience a vérsejtekre (a fehérvérsejtekre, a vörösvértestekre és a vérlemezkékre).

A Palbociclib Pharmascience vérrögképződést okozhat a vénákban. Tájékoztassa kezelőorvosát, gyógyszerészét vagy a gondozását végző egészségügyi szakembert, ha vénás vérrög jeleit vagy tüneteit tapasztalja, például az érintett láb (vagy kar) fájdalmát vagy merevségét, duzzadását és bepirosodását, mellkasi fájdalmat, légszomjat vagy kábultságot.

A Palbociclib Pharmascience a kezelés során súlyos vagy életet veszélyeztető tüdőgyulladást okozhat, ami akár halálhoz is vezethet. Haladéktalanul értesítse kezelőorvosát, ha bármilyen új vagy súlyosbodó tünete jelentkezik, beleértve a következőket:
· nehézlégzés vagy légszomj;
· száraz köhögés;
· mellkasi fájdalom.

Gyermekek és serdülők
A Palbociclib Pharmascience nem adható (18 évesnél fiatalabb) gyermekeknek és serdülőknek.

Egyéb gyógyszerek és a Palbociclib Pharmascience
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. A Palbociclib Pharmascience befolyásolhatja más gyógyszerek hatását.

Különösen az alábbi készítmények növelhetik a Palbociclib Pharmascience mellékhatásainak kockázatát:
· lopinavir, indinavir, nelfinavir, ritonavir, telaprevir és szakvinavir, amelyeket a HIV‑fertőzés/AIDS kezelésére alkalmaznak;
· klaritromicin és telitromicin antibiotikumok, amelyeket a bakteriális fertőzések kezelésére alkalmaznak;
· vorikonazol, itrakonazol, ketokonazol és pozakonazol, amelyeket a gombás fertőzések kezelésére alkalmaznak;
· nefazodon, amelyet a depresszió kezelésére alkalmaznak.

Az alábbi gyógyszerek mellékhatásainak kockázata megnövekedhet, ha Palbociclib Pharmascience‑szel együtt alkalmazzák azokat:
· kinidin, amelyet általában szívritmusproblémák kezelésére alkalmaznak;
· kolchicin, amelyet a köszvény kezelésére alkalmaznak;
· pravasztatin, szimvasztatin, atorvasztatin, fluvasztatin és rozuvasztatin, amelyeket a magas koleszterinszint kezelésére alkalmaznak;
· szulfaszalazin, amelyet a reumás ízületi gyulladás (reumatoid artritisz) kezelésére alkalmaznak;
· alfentanil, amelyet műtéti érzéstelenítés (altatás) során alkalmaznak; fentanil, amelyet beavatkozások előtt fájdalomcsillapításra, valamint érzéstelenítésre alkalmaznak;
· ciklosporin, everolimusz, takrolimusz és szirolimusz, amelyeket szervátültetéseknél a szerv kilökődésének megelőzésére alkalmaznak;
· dihidroergotamin és ergotamin, amelyeket migrén kezelésére alkalmaznak;
· pimozid, amelyet skizofrénia és krónikus pszichózis kezelésére alkalmaznak.

Az alábbi gyógyszerek csökkenthetik a Palbociclib Pharmascience hatásosságát:
· karbamazepin és fenitoin, amelyeket (epilepsziás) görcsrohamok megszüntetésére alkalmaznak;
· enzalutamid, amelyet rosszindulatú prosztatadaganat kezelésére alkalmaznak;
· rifampicin, amelyet tuberkulózis (TBC) kezelésére alkalmaznak;
· közönséges orbáncfű, egy gyógynövénykészítmény, amelyet enyhe depresszió és szorongás kezelésére alkalmaznak.

Az étel és az ital hatása a Palbociclib Pharmascience-re
A Palbociclib Pharmascience tabletta bevehető étkezés közben vagy attól függetlenül is.
Kerülni kell a grépfrút és a grépfrútlé fogyasztását a Palbociclib Pharmascience szedése alatt, mert azok fokozhatják a Palbociclib Pharmascience mellékhatásait.

Terhesség, szoptatás és termékenység
[bookmark: _Hlk225759350]Nem szedhet Palbociclib Pharmascience-t, ha Ön terhes.

El kell kerülnie a teherbe esést, amíg Palbociclib Pharmascience-t szed.

Beszéljen kezelőorvosával a fogamzásgátlásról, ha fennáll a teherbe esés lehetősége Önnél vagy partnerénél.
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

A gyógyszert szedő fogamzóképes nőknek vagy férfi partnerüknek megfelelő fogamzásgátló módszereket kell alkalmazni (például kettős barrier módszer, mint az óvszer és a hüvelyi pesszárium). Ezeket a módszereket a kezelés alatt, és nőknek a kezelés befejezését követően még legalább 3 hétig, férfiaknak még legalább 14 hétig kell alkalmazni.

Szoptatás
Nem szoptathat, amíg Palbociclib Pharmascience-t szed. Nem ismert, hogy a Palbociclib Pharmascience kiválasztódik-e az anyatejbe.

Termékenység
A palbociklib csökkentheti a termékenységet férfiaknál.
Ezért a férfiak számára megfontolandó a spermiumok konzerválása a Palbociclib Pharmascience szedésének megkezdése előtt.

A készítmény hatásai a gépjárművezetéshez és a gépek kezeléséhez szükséges képességekre 
A fáradtság a Palbociclib Pharmascience egy nagyon gyakori mellékhatása. Ha szokatlanul fáradtnak érzi magát, legyen különösen óvatos, amikor gépjárművet vezet vagy gépeket kezel.


0. Hogyan kell szedni a Palbociclib Pharmascience-t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

A Palbociclib Pharmascience ajánlott adagja napi egyszer 125 mg, 3 héten keresztül, amelyet 1 hét szünet (a Palbociclib Pharmascience szedése nélküli hét) követ. Kezelőorvosa el fogja mondani, hány Palbociclib Pharmascience tablettát kell bevennie.

Ha bizonyos mellékhatásokat tapasztal, amíg Palbociclib Pharmascience-t szed (lásd 4. pont, „Lehetséges mellékhatások”), kezelőorvosa csökkentheti az adagot vagy leállíthatja a kezelést – átmenetileg vagy véglegesen. Az adag csökkenthető a további, elérhető 100 mg-os vagy 75 mg-os erősség valamelyikére.

A Palbociclib Pharmascience-t naponta egyszer, mindennap körülbelül ugyanabban az időpontban vegye be, étkezés közben vagy attól függetlenül.

A tablettát egészben nyelje le, egy pohár vízzel. Ne rágja szét és ne törje össze a tablettát. Ne vágja el a tablettát lenyelés előtt. Ne vegyen be olyan tablettát, amely eltört, megrepedt vagy más sérülés látható rajta.

Ha az előírtnál több Palbociclib Pharmascience-t vett be
Ha túl sok Palbociclib Pharmascience tablettát vett be, azonnal forduljon orvoshoz vagy menjen kórházba. Azonnali kezelésre lehet szükség.

Vigye magával a gyógyszer dobozát és ezt a betegtájékoztatót, hogy az orvos tudja, Ön mit szed.

Ha elfelejtette bevenni a Palbociclib Pharmascience-t
Ha elfelejtett bevenni egy adagot, vagy hányt, a következő adagot a tervezett időpontban vegye be. Ne vegyen be kétszeres adagot a kihagyott tabletta pótlására.

Ha idő előtt abbahagyja a Palbociclib Pharmascience szedését
Ne hagyja abba a Palbociclib Pharmascience szedését, kivéve, ha ezt kezelőorvosa mondja.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Azonnal keresse fel kezelőorvosát, ha az alábbi tünetek bármelyikét tapasztalja:
· láz, hidegrázás, gyengeség, légszomj, vérzés vagy könnyen kialakuló véraláfutások, amelyek súlyos vérképzőrendszeri betegség jelei lehetnek;
· nehézlégzés, száraz köhögés vagy mellkasi fájdalom, amelyek tüdőgyulladás jelei lehetnek;
· fájdalmasan duzzadt láb, mellkasi fájdalom, légszomj, szapora légzés vagy gyors szívverés, amelyek vénás vérrögképződés jelei lehetnek (ez 10 betegből legfeljebb 1-et érinthet).

A Palbociclib Pharmascience egyéb mellékhatásai közé az alábbiak tartozhatnak:

Nagyon gyakori mellékhatás (10 betegből több mint 1-et érinthet):
· fertőzések;
· a fehérvérsejtek, vörösvértestek és vérlemezkék számának csökkenése;
· fáradtságérzés;
· csökkent étvágy;
· a száj és ajkak gyulladása (sztomatitisz), hányinger, hányás, hasmenés;
· bőrkiütés;
· hajhullás;
· gyengeség;
· láz;
· kóros májenzimszintek (laborvizsgálat mutatja ki);
· száraz bőr.

Gyakori mellékhatás (10 betegből legfeljebb 1-et érinthet):
· láz, amely a fehérvérsejtek számának egyidejű csökkenésével jár (lázas neutropénia);
· homályos látás, fokozott könnyezés, szemszárazság;
· az ízérzés zavara (diszgeuzia);
· orrvérzés;
· a tenyér és/vagy a talp pirossága, fájdalma, hámlása, duzzadása és hólyagosodása (kéz-láb szindróma vagy palmoplantáris eritrodizesztézia szindróma [PPES]);
· rendellenes vesefunkciós eredmény a laborvizsgálaton (magas kreatininszint a vérben).

Nem gyakori mellékhatás (100 betegből legfeljebb 1-et érinthet):
· a bőr gyulladása, ami vöröses, pikkelyesen hámló foltokat okoz, és esetleg ízületi fájdalommal és lázzal együtt jelentkezik (a bőr lupusz eritematózusza, CLE);
· bőrreakció, amely vörös pontokat vagy foltokat okoz a bőrön, amelyek kis céltáblának tűnhetnek, sötétvörös közepét halványabb vörös gyűrűk veszik körül (eritéma multiforme).

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Palbociclib Pharmascience-t tárolni?

A gyógyszer gyermekektől elzárva tartandó!

A buborékcsomagoláson és a dobozon feltüntetett lejárati idő (EXP) után ne szedje ezt a gyógyszert.
A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Ne szedje ezt a gyógyszert, ha azt észleli, hogy a csomagolás sérült vagy a felbontás jelei láthatók rajta.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Palbociclib Pharmascience?

· A készítmény hatóanyaga a palbociklib. A Palbociclib Pharmascience filmtabletta különböző erősségekben érhető el:
· Palbociclib Pharmascience 75 mg filmtabletta: 75 mg palbociklibet tartalmaz tablettánként.
· Palbociclib Pharmascience 100 mg filmtabletta: 100 mg palbociklibet tartalmaz tablettánként.
· Palbociclib Pharmascience 125 mg filmtabletta: 125 mg palbociklibet tartalmaz tablettánként.

· Egyéb összetevők:
Tablettamag: mikrokristályos cellulóz, kroszpovidon, magnézium-sztearát, borostyánkősav.
Filmbevonat: hipromellóz (E464), titán-dioxid (E171), triacetin, indigókármin alumíniumlakk (E132), vörös vas‑oxid (E172) (csak a 75 mg-os és 125 mg-os tablettában), sárga vas‑oxid (E172) (csak a 100 mg-os tablettában).

Milyen a Palbociclib Pharmascience külleme és mit tartalmaz a csomagolás?
· A Palbociclib Pharmascience 75 mg filmtabletta kerek, világoslila, mindkét oldalán domború felületű bevont tabletta, az egyik oldalán “75” jelzéssel, a másik oldalán felirat nélkül. A tabletta hozzávetőleges mérete 11 mm.
· A Palbociclib Pharmascience 100 mg filmtabletta ovális, zöld, mindkét oldalán domború felületű bevont tabletta, az egyik oldalán “100” jelzéssel, a másik oldalán felirat nélkül. A tabletta hozzávetőleges mérete 16 mm × 8 mm.
· Palbociclib Pharmascience 125 mg filmtabletta ovális, világoslila, mindkét oldalán domború felületű bevont tabletta, az egyik oldalán “125” jelzéssel, a másik oldalán felirat nélkül. A tabletta hozzávetőleges mérete 17 mm × 9 mm.

A Palbociclib Pharmascience 75 mg, 100 mg és 125 mg filmtabletta 21 db tablettát tartalmazó naptárjelzéses buborékcsomagolásban és dobozban (3 db naptárjelzéses buborékcsomagolás dobozonként) kerül forgalomba.

A forgalomba hozatali engedély jogosultja

Pharmascience International Limited
Lampousas, 1
1095 Nicosia
Ciprus

Gyártó

Pharmascience International Limited
1st Floor Jacovides Tower
81‐83 Griva Digeni Avenue
1090 Nicosia
Ciprus

Palbociclib Pharmascience 75 mg filmtabletta
OGYI-T-24767/01

Palbociclib Pharmascience 100 mg filmtabletta
OGYI-T-24767/02

Palbociclib Pharmascience 125 mg filmtabletta
OGYI-T-24767/03

Ezt a gyógyszert az Európai Gazdasági Térség tagállamaiban az alábbi neveken engedélyezték:

Észtország	PALBOCICLIB PHARMASCIENCE 75 mg, 100 mg, 125 mg õhukese polümeerikattega tabletid
Magyarország	Palbociclib Pharmascience 75 mg, 100 mg, 125 mg filmtabletta
Bulgária	Палбоциклиб Фармасайънс 75 mg, 100 mg, 125 mg филмирани таблетки 
	Palbociclib Pharmascience 75 mg, 100 mg, 125 mg film-coated tablets
Horvátország	Palbociklib Pharmascience 75 mg, 100 mg, 125 mg filmom obložene tablete


A betegtájékoztató legutóbbi felülvizsgálatának dátuma: 2026. július.

